Fostul campion olimpic britanic, David Wilkie, a decedat, miercuri, la vârsta de 70 ani după ce a pierdut bătălia cu cancerul, scrie DPA.
Wilkie, campion olimpic la Montreal 1976 la înot, în proba de 200 m bras, a încetat din viaţă în locuinţa sa, înconjurat de familie, după ce s-a luptat fără succes cu cancerul.
În palmaresul înotătorului scoţian mai figurează un argint olimpic (200 m bras) la Munchen 1972, un alt argint (100 m bras) la Montreal, trei titluri mondiale şi două europene.
Născut în Colombo (Sri Lanka), din părinţi scoţieni, Wilkie a cucerit prima medalia importantă în 1970, un bronz, la Jocurile Commonwealth-ului de la Edinburgh. Când a devenit campion olimpic la 200 m bras, Wilkie a bătut recordul mondial cu peste trei secunde. El s-a retras la o lună după JO 1976, la doar 22 de ani. A devenit apoi un om de afaceri de succes.